เร่งขจัดคราบน้ำมัน ลดผลกระทบกับประชาชน ธรรมชาติและสิ่งแวดล้อมทางทะเล
นายภูริพัฒน์ ธีระกุลพิศุทธิ์ รองอธิบดีกรมเจ้าท่า เปิดเผยถึงการขจัดคราบน้ำมันดิบรั่วไหลจากท่อใต้ทะเลของทุ่นรับน้ำมันดิบกลางทะเล บริเวณมาบตาพุด จังหวัดระยอง ของบริษัท สตาร์ ปิโตรเลียม รีไฟน์นิ่ง จำกัด (มหาชน) ว่า กรมเจ้าท่า ได้สนับสนุน เรือ FS49 เรือกักเก็บขยะ และเรือธวัชชัยในการขจัดคราบน้ำมัน เน้นย้ำระดมการใช้บูมให้ได้มากที่สุด จากการสำรวจและลาดตระเวนของกรมทรัพยากรทางทะเลฯ พบว่า มีคราบน้ำมันลอดออกมาจากบูม เป็นลักษณะฟิล์มบาง ซึ่งมีความเข้มข้นลดน้อยลง ทั้งนี้ กรมทรัพยากรทางทะเลฯ พบว่าการวางทุ่นกักน้ำมันเกิดช่องว่าง จึงทำให้คราบน้ำมันที่อยู่ในบูมมีการเล็ดลอดออกมา อุทยานฯ ได้มีการลาดตระเวนในทะเล พบฟิล์มบางๆ กระจายตัว จากการประเมินทิศทางกระแสน้ำและกระแสลมในปัจจุบัน มีโอกาสเข้าพื้นที่อุทยานเขาแหลมหญ้า และทางฝั่งตะวันตกของเกาะเสม็ด ซึ่งเจ้าหน้าที่อุทยานแห่งชาติเขาแหลมหญ้า ได้ตรึงกำลังพร้อมเรือ สำหรับดำเนินการแล้ว การดำเนินการบริเวณชายฝั่ง ที่สถานการณ์ปัจจุบัน คราบน้ำมันที่เข้าสู่หาดแม่รำพึงแล้ว เบื้องต้นนำบูมกั้นบริเวณชายฝั่งและนำไปวางริมทะเล กำหนดเขตความรับผิดชอบ ในพื้นที่ที่ประกาศเป็นพื้นที่ภัยพิบัติ ตั้งแต่แนวชายฝั่งขึ้นไปจนถึงบนบก โดยผู้ว่าราชการจังหวัดระยอง ร่วมกับกรมเจ้าท่า ศรชล. ระยอง กรมทรัยพยากรทางทะเลและชายฝั่ง บริษัท SPRC และหน่วยงาน อื่นๆ ที่เกี่ยวข้อง พร้อมมีการประชุมหารือในกลุ่มย่อยเรื่องประมาณการค่าใช้จ่ายและการใช้สาร dispersant พร้อมทั้งประเมินความเสียหายและผลกระทบที่ประชาชนจะได้รับ ซึ่งบริษัท SPRC น้อมรับความผิด พร้อมยืนยันที่จะรับผิดชอบผลกระทบดังกล่าวอย่างเต็มกำลัง การดำเนินการของกรมเจ้าท่า กระทรวงคมนาคม จะใช้เรือเด่นสุทธิ พร้อมบูม 350 เมตร ปฏิบัติภารกิจป้องกันพื้นที่และเฝ้าระวังคราบน้ำมัน เรือ 804 เฝ้าระวังและสำรวจพื้นที่ฯ เจ้าหน้าที่กลุ่มสิ่งแวดล้อม กรมเจ้าท่า เร่งสำรวจติดตามการขจัดคราบน้ำมันและสภาพแวดล้อม พร้อมเก็บตัวอย่างน้ำทะเลเพื่อติดตามคุณภาพน้ำ เพื่อบรรเทาผลกระทบให้กับประชาชนชาวระยอง ให้ท้องทะเลฟื้นคืนกลับสู่สภาวะปกติโดยเร็วที่สุด